Výrik lesný

Výrik lesný alebo výrik obyčajný (lat. Otus scops) je malá sova z čeľade sovovité. Hniezdi od severnej Afriky cez Európu, Áziu až po Bajkalské jazero. Severná hranica rozšírenia ide cez Švajčiarsko, Rakúsko, Slovensko, Ukrajinu a Rusko.
 Podľa Medzinárodnej únie na ochranu prírody a prírodných zdrojov výrik lesný patrí medzi najmenej ohrozené druhy, celková populácia klesá z dôvodu ničenia jeho biotopov, u európskej populácii je trend nejasný.

 Opis 
Výrik lesný meria 19 –  a váži 75 – 80 g . Obe pohlavia majú rovnaké zafarbenie. Základná farba je buď hrdzavohnedá, so sivým nádychom alebo až sivá. Kostrnky sú tmavohnedé a vytvárajú zvislé čiarky. Na chrbtovej strane tmavšie, na brušnej svetlejšie. Pierka sú priečne pruhované. Mláďatá sú matnejšie.

 Hlas 

Revírny hlas je opakované pískavé "tjiü" alebo "ťjü" či "tjuuk". Varovný hlas je prenikavé "piäää".

 Výskyt a stav na Slovensku 
Na Slovensku je výrik lesný sťahovavý, prilieta na konci apríla. Nie je dostatočne známe jeho rozšírenie. Obýva nížiny a kotliny, okraje lesov a poľnohospodárskej krajiny v pahorkatinách, najmä vo vinohradoch a starých sadoch.

Odhadovaný počet hniezdiacich párov je 40 – 80. Druh je fluktujúci, územie na ktorom sa vyskytuje je stabilné, maximálna zmena do 20%. Ekosozologický status v roku 1995 V – zraniteľný. V roku 1998 EN – ohrozený. V roku 2001 EN - ohrozený. V roku 2014 VU* D - zraniteľný. Európsky ochranársky status SPEC2 – druhy, ktorých globálne populácie sú koncentrované v Európe, ale majú tam nevhodný ochranársky status. Stupeň ohrozenia D – ustupujúci druh.

 Biotop 
Výrik lesný obýva okraje lesov, vinohrady, parky, roztrúsené stromy na pasienkoch.

 Hniezdenie 
Výrik lesný hniezdi v dutinách a bútľavinách stromov. Najčastejšie dub, osika, topoľ a vŕba, v ovocných stromoch najmä v starých hruškách, jabloniach a orechoch. Dutinu vyhľadáva samica. Na dne dutiny znesie koncom mája, začiatkom júna 2 – 5 (6) bielych vajíčok. Sedí len samica, inkubácia trvá 24 – 25 dní. Obaja rodičia kŕmia mláďatá 3 týždne v hniezde a po opustení hniezda im naďalej nosia potravu.

 Potrava 
Potravou výrika lesného sú veľké druhy chrobákov, nočné motýle a rovnokrídlovce. Loví aj vtáky a drobné cicavce.

 Ochrana 
Je zákonom chránený, spoločenská hodnota je 4000 €  (Vyhláška MŽP č. 170/2021).. Ohrozujú ho moderné poľnohospodárske metódy, používanie pesticídov, strata vhodných biotopov a miestami aj nárast populácie potenciálneho predátora, napríklad sovy obyčajnej Pesticídy a zmeny biotopov ovplyvňujú výskyt jeho koristi, veľkých druhov hmyzu, zmeny metód v poľnohospodárstve vedú k strate bútľavých vysokomenných sprievodných drevín ako miesta hniezdenia.

Ak sú vhodné lokality s dostatkom potravy a chýbajú bútľaviny, vyvesovaním hniezdnych búdok je možné podporiť hniezdnu populáciu.

 Galéria 

 Referencie 

 Iné projekty 

 Externé odkazy 



Kategória:Sovovité
Kategória:Vtáky na Slovensku
Kategória:Najmenej ohrozené druhy